Iwwerlaf vum Argent-Double

Den Iwwerlaf um Argent-Double (fr. Épanchoir de l'Argent-Double) ass en historescht hydraulescht Offlossbauwierk um Canal du Midi an der Gemeng La Redorte am franséischen Departement Aude. D'Struktur staamt aus dem Enn vum 17. Joerhonnert an huet d'Funktioun dat iwwerschëssegt Waasser vum Kanal ofzeleeden, fir d'Stabilitéit an d'Funktioun vum Kanal ze garantéieren. Den Iwwerlaf gouf den 19. September 1996 als historescht Monument klasséiert an de Kanal gouf kuerz duerno, de 7. Dezember 1996 op d'Unesco-Lëscht vum Weltkulturierwe gesat. Geographesch Lag Den Épanchoir läit westlech vun der Uertschaft La Redorte, tëschent Trèbes an Homps. En ass vun der D11 aus accessibel a kann och iwwer d'Vëlos- a Spadséierweeër laanscht de Canal du Midi erreecht ginn. Geschicht D'Konstruktioun vum Iwwerlaf ass an Zesummenhang mat der Entwécklung vum Canal du Midi ënnert dem Ingenieur Pierre-Paul Riquet ze gesinn, deen tëscht 1666 a 1681 e komplexe Waasserverdeelungssystem entworf huet. Den Iwwerlaf gouf vum Vauban konzipéiert a 1694 vum Jean David fäerdeggestallt. Well et an de mediterrane Regioune vu Frankräich dacks staark reent, d'Buedemschichte séier saturéiert ginn an d'Waasser dann iwwer d'Hangflächen ofleeft, féiert dat dozou, datt d'Reen- an d'Offlosswaasser an de Kanal leeft. Fir de Peegelstand am Kanal konstant ze halen, war et néideg gi fir e System virzegesinn, mat deem dat iwwerschëssegt Waasser kann ofgeleet ginn, fir esou d'Risike vun Iwwerschwemmungen a Schied un den Uwänner vum Kanal ze limitéieren. D'Struktur gouf am Laf vum 18. a 19. Joerhonnert reegelméisseg adaptéiert, fir dem wuessende Verkéier an dem technesche Fortschrëtt gerecht ze ginn. Funktioun Mam Zil fir d'Uwänner ze schützen an d'Stabilitéit vum Kanalbett ze garantéieren, déngt den Iwwerlaf als sécherheetstechneschen Offloss, deen d'Iwwerschosswaasser bei héijem Waasserstand automatesch aus dem Kanal a Richtung vum Argent-Double ofleet. Dat geschitt iwwer eng ronn 45 Meter laang Schwell mat enger als Kaskad gebauter Offlossramp, an en integréierten Offloss (épanchoir) am Fong vum Kanalbett fir de Fall wou de Schleisebaseng misst eidellafe gelooss ginn. Op der Offlossschwell steet eng Bréck mat eelef Béi iwwer déi den Halterwee féiert. Architektur D'Konstruktioun weist Charakteristike vum Bau vum Canal du Midi, wéi s'och op anere Plazen um Kanal ze fanne sinn: Maueren aus hellem Kalleksteen, e System vu symmetresche Béi, e kënschtlereschen, awer héich funktionelle Waasserfall, eng gutt Integratioun an déi mediterran Landschaft, ëmgi vu Wéngerten an ale Platanen. D'Form vun de Béi an hir Verdeelung erméiglecht eng progressiv Reduktioun vun der Stréimung a verhënnert d'Erosioun. Biller Kuckt och Kanalbréck vum Argent-Double Um Spaweck Referenzen an Notten